ད་ནི་རྒྱས་པར་བཤད་པར་བྱ།།ཐོག་མར་དབྱངས་ཡིག་བཅུ་དྲུག་ལ།།ཨ་ནི་དྲང་པོ་ཨི་བཀུག་པ།།ཨུ་ནི་སྨད་དང་ཞེས་བྱ་སྟེ།།དེ་དག་རིང་ཐུང་གཉིས་གཉིས་ཡོད།།རྀ་རཱྀ་ལྀ་ལཱྀ་ཞེས་བྱ་ཡི།།མ་ནིང་གི་ནི་ཡི་གེ་བཞི།།བསྒྲིམ་དང་ཀློད་པའི་ང་རོ་སྟེ།།དེ་དག་རིང་ཐུང་གཉིས་གཉིས་ཡོད།།ཨེ་ནི་བསྒྲེང་པའི་ང་རོ་སྟེ།།ཨཻ་ནི་བསྒྲེང་ཞིང་བཀུག་པ་ཡིན།།ཨོ་ནི་བསྟོད་པ་ཞེས་བྱ་སྟེ།།ཨཽ་ནི་བསྟོད་དེ་སྨད་པ་ཡིན།།ཨོཾ་ནི་སྣ་ལྡན་ཞེས་བྱ་སྟེ།།ཨཿནི་རྣམ་པར་བཅད་པའོ།།ང་རོ་དྲང་པོ་ལས་བྱུང་བ།།ཀ་ནས་བརྩམས་ཏེ་ཀྵཿ་ཡི་མཐར།།གསལ་བྱེད་ཡི་གེ་སུམ་ཅུ་བཞི།།ཀ་ཙ་ཊ་ཏ་པ་སྟེ་ལྔ།།ཡི་གེ་ལྔ་ལྔ་ལྡན་པ་ཡིན།།ཡ་སྟེ་མཐར་གནས་ཡི་གེ་སྟེ།།ཤ་སྟེ་དྲོ་བའི་སྡེ་ཞེས་བརྗོད།།ཀྵ་ནི་མཐར་ཟད་ཅེས་བྱའོ།།དེ་ལ་ཡ་ནི་ཀ་ཙའི་མཐའ།།ར་ནི་ཊ་མཐའ་ལ་ཏའི་མཐར།།ཝ་ནི་ས་སྡེའི་མཐར་གནས་ཏེ།།དེ་ལྟར་དེ་དག་སྔ་མ་དང།།འབྱུང་གནས་མཐུན་ཕྱིར་མཐར་གནས་ཡིན།།དབུགས་དྲོའི་ཕྱིར་ན་དྲོ་སྡེའོ།།ཀ་སོགས་གསལ་བྱེད་ཐམས་ཅད་ལ།།མ་ནིང་བཞི་པོ་མ་གཏོགས་པའི།།དབྱངས་ཀྱི་ཡི་གེ་བཅུ་གཉིས་སོ།།གུག་སྐྱེད་དུ་ནི་རབ་ཏུ་སྦྱར།།དེ་ལྟར་ཡི་གེ་མདོར་བསྡུ་ན།།བཞི་བརྒྱ་ལྔ་བཅུ་ང་བརྒྱད་ཡོད།།ཡི་གེ་དེ་རུ་མ་འདུས་པ།།སྒྲ་ཡིས་བསྟན་བཅོས་ལས་བྱུང་བ།།ྈྐ་ཞེས་བྱ་བ་ལྕེ་རྩ་ཅན།།ྉྤ་ཞེས་བྱ་བ་མཆུ་ཅན་ནོ།།ཡི་གེ་དེ་རྣམས་ཟུར་ཕྱིན་ན།།རྒྱ་སྐད་ཐམས་ཅད་ཤེས་པར་འགྱུར།།